– Бәләкәйҙән рәсемдәремде күргән ололарҙан “Һин мотлаҡ рәссам булырға тейешһең” тигәнде ишетеп үҫкәс, башҡа һөнәр һайлау тураһында уйламаным. Шул уҡ ваҡытта гел тиҫтерҙәрем ара­һында үҙем уйлап сығарып, төрлө уйын, ярыштар ойоштороп йөрөүем хәтеремдә. Ҡарағанданың педагогия институтының художество-графика факультетына кереп, уҡып бөтөргәнсе комсорг булып, һәр бер байрамға үҙем яҙған сцена­рийҙар менән матур, күңелле саралар ойошторҙом. Шул ваҡыттарҙа уҡ үҙем­дең шәхси һынлы сәнғәт күргәҙ­мә­ләремде ойоштора башланым. 1989 йылда институтты тамамлап, Стәрлетамаҡҡа художество мәктәбенә ҡайттым. Тик алдан һөйләшелгән, мин эшләргә тейешле урындың буш булмауы асыҡланды. Бер рәссам “Стәрлетамаҡ мәҙәни-ағартыу училищеһына рәссам-педагог кәрәк” тип, шунда барырға кәңәш бирҙе. Ошо мәлдә яҙмышымдың киләсәге бөтөнләй көтөлмәгәнсә хәл ителде.